open-index/open-wikipedia-markdown huggingface dataset:
Παπαγάλος της Σενεγάλης

thumb|250px|Παπαγάλος της Σενεγάλης
Ο **παπαγάλος της Σενεγάλης** ή **παπαγάλος με κεφάλι νέγρου** (επιστημονικό όνομα: *Poicephalus senegalus* - *Ποικέφαλος ο σενεγαλός*) είναι από τους πιο γνωστούς αφρικάνικους παπαγάλους μαζί με τον Γκρίζο και τον Αγαπόρνιθα.  Αποτελεί ένα από τα 9 είδη του γένους *[[Ποικέφαλος]]* (*Poicephalus*). Απαντάται σε μια μεγάλη έκταση από τη Σενεγάλη μέχρι τη Νιγηρία και το Βόρειο Καμερούν. Ζει από 30 μέχρι 50 χρόνια. Το θηλυκό γεννάει 3-4 αυγά τα οποία επωάζει για 24 με 26 ημέρες. Τα μικρά αποκτούν την ανεξαρτησία τους μετά από 11 εβδομάδες.

## Εμφάνιση
thumb|250px|Άλλος ένας Σενεγαλέζος

Οι παπαγάλοι της Σενεγάλης έχουν μήκος 23 εκατοστά ενώ το βάρος τους κυμαίνεται μεταξύ 125 έως 155 γραμμάρια. Το χρώμα τους είναι πράσινο, εκτός από την κοιλιά που έχουν ένα V με κίτρινο, πορτοκαλί ή κόκκινο, χρώμα ανάλογα με το υποείδος. Το κεφάλι τους είναι γκρί και το ράμφος τους μαύρο. Η ίριδα των ματιών είναι μαύρη στα νέα πουλιά, ανοίγει όμως σιγά σιγά μέχρι να γίνει ανοιχτό κίτρινο στα ενήλικα πουλιά.

Το αρσενικό με το θηλυκό δεν έχουν εξωτερικές διαφορές και η μόνη ακριβής μέθοδος για την εύρεση του φύλου είναι μέσω DNA.
Συνήθως όμως τα θηλυκά έχουν λίγο πιο μικρό σώμα και κεφάλι, καθώς και το V στο στήθος είναι πιο μεγάλο.

## Υποείδη Σενεγαλέζων

Υπάρχουν 3 διαφορετικά υποείδη Παπαγάλων της Σενεγάλης:
* *Poicephalus senegalus senegalus* (*Ποικέφαλος ο σενεγαλός ο σενεγαλός*):  Αποτελεί το συνηθέστερο είδος. Το στήθος είναι κίτρινο.  
* *Poicephalus senegalus mesotypus*  (*Ποικέφαλος ο σενεγαλός ο μεσότυπος*) : Το στήθος είναι πορτοκαλί.
* *Poicephalus senegalus versteri* (*Ποικέφαλος ο σενεγαλός του Φέρστερ*) : Το στήθος είναι κόκκινο και ο χρωματισμός αυτός καταλαμβάνει μεγαλύτερη έκταση σε σχέση με τα άλλα δύο είδη, όμως συνολικά το σώμα του είναι μικρότερο.

## Διατροφή
Έχουν μια ιδιαίτερη προτίμηση στα φιστίκια αν και στους κατοικίδιους παπαγάλους δεν συνίσταται η χρήση τους ως τροφή μιας και είναι πιθανό να περιέχουν μύκητες στο κέλυφός τους. Παράλληλα τρώνε ότι και οι άλλοι παπαγάλοι, όπως φρεσκα φρούτα και λαχανικά καθως και σπόρια όπως ηλιόσπορους. 

## Οι Παπαγάλοι της Σενεγάλης ως κατοικίδια
Ο Παπαγάλος της Σενεγάλης τυγχάνει ιδιαίτερης εκτίμησης σαν κατοικίδιο, διότι εξημερώνεται αρκετά και εξελίσσεται σε αφοσιωμένο και αγαπητό σύντροφο που μπορεί να μάθει να λέει και κάποιες λέξεις.

Έχει όλα τα χαρακτηριστικά των μεγάλων παπαγάλων αλλά έχει μικρότερο μέγεθος και είναι αρκετά ήσυχο πουλί, πράγμα που το καθιστά ιδανικό για διαμερίσματα. Παράλληλα είναι ιδιαίτερα δραστήριο πουλί και κάνει διάφορα ακροβατικά που διασκεδάζουν τον ιδιοκτήτη του.

Στην Ελλάδα εισάγεται ένας ιδιαίτερα μεγάλος αριθμός άγριων πουλιών τα οποία αιχμαλωτίστηκαν σε μεγάλη ηλικία και είναι τελείως ακατάλληλα για κατοικίδια. Πρέπει να προτιμούνται πουλιά που έχουν γεννηθεί σε αιχμαλωσία και ιδανικά να έχουν ταϊστεί από άνθρωπο.

## Αναφορές

* BirdLife International (2006). Poichephalus Senegalus
* *Birds of The Gambia* by Barlow, Wacher and Disley, ISBN 1-873403-32-1
* 

## Πηγές


Σενεγαλης
Κατηγορία:Πτηνά της Αφρικής
Κατηγορία:Κατοικίδια ζώα
Αληθής ορίζοντας

Ως **Αληθής ορίζοντας** ή Μαθηματικός ορίζοντας ή Ουράνιος ορίζοντας (celestial horizon) χαρακτηρίζεται το κάθετο επίπεδο προς την κατακόρυφο του παρατηρητή, που διέρχεται από το κέντρο της Γης, (και κατ΄ επέκταση της ουράνιας σφαίρας) και εκτεινόμενο τέμνει την ουράνια σφαίρα σε νοητή περιφέρεια κύκλου. 
* Τα σημεία του αληθή ορίζοντα απέχουν από το Ζενίθ του παρατηρητή "γωνιακή απόσταση" ίση με **90°**.

Ο Αληθής ορίζοντας χωρίζει την ουράνια σφαίρα σε δύο ημισφαίρια εκ των οποίων το υπεράνω του παρατηρητή, δηλαδή που περιέχει το Ζενίθ, ονομάζεται **ορατό** ουράνιο ημισφαίριο, και τούτο επειδή όλα τα ουράνια σώματα που βρίσκονται σ΄ αυτό είναι ορατά από τον παρατηρητή, ενώ εκείνο που περιέχει το Ναδίρ ονομάζεται **αόρατο** ουράνιο ημισφαίριο.

Σημείωση:Οι παραπάνω χαρακτηρισμοί δεν πρέπει να συγχέονται με το "Βόρειο ουράνιο ημισφαίριο" ή το "Νότιο ουράνιο ημισφάιριο" που μπορεί να ταυτιστούν μόνο όταν ο παρατηρητής βρίσκεται ακριβώς στο γήινο Βόρειο Πόλο.
Με χρήση του αληθή ορίζοντα χαρακτηρίζονται οι αστέρες σε *αειφανείς*, *αμφιφανείς* ή *αφανείς*.

## Δείτε επίσης
* Ουράνιος άξονας
* Ορίζοντας

Κατηγορία:Ουράνιο σύστημα συντεταγμένων
Αποκάλυψη του Ιωάννη

Η **Αποκάλυψη του Ιωάννη** είναι ένα από τα 27 βιβλία της Καινής Διαθήκης. Σύμφωνα με την τελικά επικρατούσα χριστιανική παράδοση θεωρείται ότι γράφτηκε από τον Ιωάννη τον Ευαγγελιστή την περίοδο που ήταν εξόριστος στην Πάτμο το 96 μ.Χ., κατά το 14ο έτος της βασιλείας του αυτοκράτορα Δομιτιανού. Ωστόσο, η πατρότητα του κειμένου έχει αμφισβητηθεί, με πρώτη σοβαρή αμφισβήτηση αυτή που διατυπώθηκε από τον Διονύσιο Αλεξανδρείας (247 - 265). Είναι ένα προφητικό, εσχατολογικό βιβλίο.

## Διάγραμμα περιεχομένου
200px|thumb|Επτά Σάλπιγγες της Αποκάλυψης
* Όσα ο Ιωάννης είδε. (1)
* Τα παρόντα: οι επιστολές του Κυρίου. (2-3)
* Τα μέλλοντα - *μετά ταύτα*. (4-22)

## Παραπομπές


## Βιβλιογραφία
*Κίρκης Κεφαλέα, «Μηνύματα της Αποκάλυψης στη λογοτεχνία του 20ού αιώνα», Επιστημονική Επετηρίς της Θεολογικής Σχολής του Πανεπιστημίου Αθηνών: Τιμητικόν αφιέρωμα εις Αρχιεπίσκοπον Τιράνων και πάσης Αλβανίας Αναστάσιον, τόμ. 37, 2002, σ. 611-632
*Τσαούσης, Δημήτρης, «Αποκάλυψη και Μελλοντολογία. Σκέψεις με αφορμή την Αποκάλυψη του Ιωάννη». Εποπτεία 47-48 (1980), 521-538.
*Κυρτάτας Δημήτρης, Η Αποκάλυψη του Ιωάννη και οι επτά εκκλησίες της Ασίας, εκδ. Αλεξάνδρεια, Αθήνα 1994 B΄ έκδοση 1995.
*Κυρτάτας Δημήτρης, 666: Ο αριθμός του βιβλίου, εκδ. Άγρα, Αθήνα 2010
*Σκιαδαρέσης, Ιωάννης Γ., Η Αποκάλυψη του Ιωάννη, εκδόσεις Πουρνάρα, Θεσσαλονίκη 2005, ISBN 9602423269.

## Δείτε επίσης

* Ιωάννης ο Ευαγγελιστής
* Καινή Διαθήκη
* Βιβλικός κανόνας
* Εσχατολογία
* Ιδεαλισμός στην χριστιανική εσχατολογία

## Εξωτερικοί σύνδεσμοι

* eBible.gr: το αρχαίο κείμενο του βιβλίου στην κριτική έκδοση των Νέστλε-Άλαντ
* 
* 
* 
* 
* 
* 
* 

Κατηγορία:Βιβλία της Καινής Διαθήκης
Κατηγορία:Πάτμος

Κατηγορία:Χριστιανική εσχατολογία
Κατηγορία:Ιωάννης ο Ευαγγελιστής
Ναυσιπλοΐα

Ο όρος **ναυσιπλοΐα** (αγγλ. *Navigation*) (ναυς+πλους) χρησιμοποιείται στον ναυτικό και ναυτιλιακό χώρο συνήθως με τρεις έννοιες:

* Ως *Επιστήμη - Τεχνική*: Υπό την έννοια αυτή η ναυσιπλοΐα είναι η επιστήμη και εκείνη η τεχνική με τις οποίες επιτυγχάνεται η ασφαλής διακυβέρνηση του πλοίου. Περιλαμβάνει ένα σύνολο κανόνων και επαγγελματικών γνώσεων απαραίτητων για το σκοπό αυτής. Αυτή η έννοια συμπίπτει με την πρώτη αντίστοιχη του όρου ναυτιλία που είναι όμως και επικρατέστερος.

* Ως *Πραγματοποίηση πλόων*: Υπό την έννοια αυτή η ναυσιπλοΐα είναι ταυτόσημη με την θαλασσοπλοΐα ή θαλασσοπορεία.

* Ως *Κατηγορία πλόων*: Τέλος υπό την έννοια αυτή η ναυσιπλοΐα αφορά κάποια κατηγορία πλόων που συνδέονται με κοινά γνωρίσματα κυρίως του θαλάσσιου χώρου που πραγματοποιείται, π.χ. παράκτιος ναυσιπλοΐα (*coasting*) αντί του όρου ακτοπλοΐα, ή ναυσιπλοΐα εσωτερικών υδάτων (*inland navigation*). Στη τελευταία αυτή περίπτωση ο όρος λαμβάνει επίσημο χαρακτήρα ιδιαίτερα όταν εκδίδονται ειδικοί Κανονισμοί ναυσιπλοΐας (*Regulations of Navigation*) που αποτελούν κοινές υποχρεωτικές ρυθμίσεις, όπως για παράδειγμα η κυκλοφορία στα στενά της Μάγχης, στα Στενά του Ορμούζ, του Βοσπόρου αλλά και προ του λιμένα Πειραιώς.
## Εξωτερικοί σύνδεσμοι
*
*
Le Figaro

Η εφημερίδα **Le Figaro** είναι από τις σημαντικότερες καθημερινές εφημερίδες της Γαλλίας. Ιδρύθηκε το 1826 ως εβδομαδιαία σατιρική εφημερίδα. Καθημερινή έγινε το 1866. Το όνομά της προήλθε από τον πρωταγωνιστή στο έργο του Pierre-Augustin Caron de Beaumarchais *Le Mariage de Figaro* (Οι γάμοι του Φίγκαρο), έχοντας ως αρχικό σύνθημα την φράση ***Sans la liberté de blâmer, il n'est point d'éloge flatteur***, που σημαίνει *Χωρίς την ελευθερία της κριτικής, δεν υπάρχει έπαινος*. Είναι συντηρητική και πρόσκειται στη γαλλική δεξιά.

Η κυκλοφορία της το 2005 ήταν 342.445 φύλλα.

## Εξωτερικοί σύνδεσμοι
* 

Figaro
Figaro
*
Νοητός ορίζοντας

Ο **νοητός ορίζοντας** ή **φαινόμενος ορίζοντας** (rational horizon ή apparent horizon) είναι το κάθετο επίπεδο στη κατακόρυφη γραμμή του παρατηρητή και που διέρχεται από το μάτι του παρατηρητή. 
Ο Νοητός ορίζοντας διαφέρει από τον αισθητό ορίζοντα κατά το ύψος του ματού του παρατηρητή από την επιφάνεια της θάλασσας.

## Δείτε επίσης
*Ουράνιος άξονας
*Ορίζοντας
*Βάθος ορίζοντα

Κατηγορία:Κοσμογραφία
Κατηγορία:Ναυσιπλοΐα
Ορατός ορίζοντας

Οι απο το μάτι του παρατηρητή εφαπτόμενες στην επιφάνεια της θάλασσας ακτίνες διαγράφουν ένα κύκλο το επίπεδο του οποίου και ονομάζεται ορατός ορίζοντας.

Έτσι ο **ορατός ορίζοντας** ή **γεωμετρικός ορίζοντας** (visible horizon ή geometrical horizon) είναι ο κύκλος στην επιφάνεια της θάλασσας που σχηματίζεται από τις εφαπτόμενες στην επιφάνειά της οπτικές ακτίνες του παρατηρητή.

Συνεπώς ο ορατός ορίζοντας είναι πολύ μεγαλύτερος από τη γέφυρα ενός Υπερωκεανίου από ότι από μια λέμβο ή από το άλμπουρο (ιστό) ενός ιστιοφόρου απ΄ ότι από το κατάστρωμα του ίδιου του πλοίου.

* Από αυτόν τον ορατό ορίζοντα λαμβάνονται τα ύψη των αστέρων, με τον εξάντα με απαραίτητο στοιχείο το ύψος του οφθαλμού του παρατηρητή τη στιγμή της παρατήρησης από την επιφάνεια της θάλασσας.

## Δείτε επίσης
*Ουράνιος άξονας
*Ορίζοντας
*Βάθος ορίζοντα

Κατηγορία:Ουράνιο σύστημα συντεταγμένων
Βάθος ορίζοντα

Ως **Βάθος ορίζοντα** ή *βάθος ορίζοντος* ονομάζεται η γωνία που σχηματίζεται μεταξύ του νοητού ή φαινομένου ορίζοντα και του ορατού ορίζοντα ή γεωμετρικού.

Το βάθος ορίζοντα διακρίνεται σε *θεωρητικό βάθος* και σε *πραγματικό βάθος*, η διάφορά προέρχεται από την γήινη διάθλαση που παρατηρείται στην επιφάνεια της Γης και που αποτελεί 0,08 του θεωρητικού βάθους χωρίς αυτό ν΄ αποτελεί σταθερά πλην όμως ουσιαστικά διαφέρει σε περιοχές ανώμαλης διάθλασης όπως στην Ερυθρά θάλασσα ή στον Αραβικό ή Περσικό Κ. όπου ο παρατηρητής (ναυτιλλόμενος) θα πρέπει να είναι επιφυλακτικός όσον αφορά στη διόρθωση και ιδίως όταν επικρατεί απόλυτη γαλήνη την στιγμή ης παρατήρησης. 

Στη Ναυτιλία λαμβάνεται υπ΄ όψιν μόνο το *πραγματικό βάθος ορίζοντα* (Dip) που συμβολίζεται ως **Βθ** το οποίο και δίδεται εις πρώτα (της μοίρας) από ειδικούς πίνακες "Dip of sea horizon" που φέρονται σε ειδικά ναυτιλιακά βοηθήματα, βιβλία-πίνακες, γνωστά με τα όνοματα Almanac  και Norie's. 

Κατηγορία:Ναυσιπλοΐα
Κατηγορία:Ναυτική γεωγραφία
Όνειρος

Στην ελληνική μυθολογία **Όνειρος** ή **Όνειροι** ονομαζόταν θεότητα που αποτελούσε προσωποποίηση των ονείρων. Ήταν άγγελος του Δία ο οποίος τον έστελνε στους ανθρώπους την ώρα του ύπνου για να τους συμβουλεύσει, να τους καθοδηγήσει ή να τους κάνει γνωστά αυτά που πρόκειται να συμβούν. 

Σύμφωνα με τον Ησίοδο, τα *Όνειρα* είναι παιδιά της Νύκτας και αδέλφια του Θανάτου και του Ύπνου.

Στην Οδύσσεια, ο Όμηρος αναφέρει τον Κόσμο των ονείρων, ο οποίος βρίσκεται δίπλα στο Λιβάδι του Ασφόδελου όπου κατοικούσαν οι ψυχές των νεκρών. Ο Όμηρος περιγράφει τον *Όνειρο* ως δαίμονα του Άδη ενώ αναφέρεται ότι τα απατηλά όνειρα έβγαιναν από μια πύλη από ελεφαντόδοντο, ενώ τα αληθινά έμπαιναν από μια κεράτινη πύλη. Παρόμοια αναφορά γίνεται και στην Αινειάδα (*VI, 894*), το έπος που έγραψε ο Λατίνος ποιητής Βιργίλιος (1ος αι. π.Χ.). 

Στην Ιλιάδα ο Όνειρος παρουσιάζεται ως πλάνος ( απατηλός ), τον οποίο στέλνει ο Δίας στον ύπνο του Αγαμέμνονα ( ραψωδία β ) και τον αποπλανεί οτι δήθεν ήρθε η ώρα να κυριεύσει την Τροία 

Ο Λατίνος ποιητής Οβίδιος τους παρουσιάζει όχι σαν αδέλφια του Ύπνου αλλά σαν κάποια από τα χίλια παιδιά του, αναφέρει δε τρεις με τα ονόματα Μορφέας, Φοβήτορας και Φάντασος.  Οι μεταγενέστεροι ποιητές έδωσαν στο θεό των ονείρων το όνομα του Μορφέα. Ο Όνειρος, ως θεός των ονείρων, απεικονιζόταν σε έργα τέχνης, και τον τιμούσαν στα ονειρομαντεία και στα Ασκληπιεία.

## Δείτε επίσης

* Κόσμος των ονείρων (μυθολογία)

## Αναφορές


Ονειρος
Μόριτζ Πας

Ο **Μόριτζ Πας** (, Μπρέσλαου, 8 Νοεμβρίου 1843 – Μπαντ Χόμπουργκ, 20 Σεπτεμβρίου 1930) ήταν Γερμανός μαθηματικός, που ασχολήθηκε ιδιαίτερα με την αξιωματική θεμελίωση της Ευκλείδειας γεωμετρίας.

## Βιογραφία
thumb|Μία ευθεία που τέμνει την <math>{ \rm AB }</math>, τέμνει είτε την <math>{ \rm B\Gamma}</math> είτε την <math>{ \rm A\Gamma }</math>. 

Ολοκλήρωσε το διδακτορικό του στο πανεπιστήμιο του Μπρέσλαου το 1865, με θέμα *De duarum sectionem conicarum in circulos projectione* (*Σχετικά με την προβολή δύο κωνικών τμημάτων σε κύκλους*), σε ηλικία μόλις 22 ετών. 

Δίδαξε στο πανεπιστήμιο του Γκίσεν, όπου επέβλεψε 30 διδακτορικές διατριβές.

Το 1882 ο Πας, δημοσίευσε το βιβλίο του *Vorlesungen über neuere Geometrie* (*Διαλέξεις για τη μοντέρνη γεωμετρία*), ζητώντας την θεμελείωση της Ευκλείδειας γεωμετρίας σε πιο ακριβείς πρωταρχικές έννοιες και αξιώματα, και για μεγαλύτερη προσοχή στις επαγωγικές μεθόδους που χρησιμοποιούνται για την ανάπτυξη του θέματος. Εντόπισε αρκετές σιωπηρές υποθέσεις στα *[[Στοιχεία]]* του Ευκλείδη, που είχαν περάσει απαρατήρητες. 

Στη συνέχεια υποστήριξε ότι οι αποδείξεις στην γεωμετρία δεν πρέπει να επικαλούνται την φυσική ερμηνεία των εννοιών, αλλά αντίθετα θα πρέπει να βασίζονται αποκλειστικά σε χειρισμούς τύπων που δικαιολογούνται από αξιώματα. Αυτό το βιβλίο είναι το σημείο εκκίνησης για:

* Τις δουλειές Ιταλών μαθηματικών με παρόμοιες ανησυχίες, όπως ο Τζουζέπε Πεάνο,  ο Mario Pieri και ο Alessandro Padoa.
* Τη δουλειά του Ντάβιντ Χίλμπερτ στην γεωμετρία και γενικότερα στην αξιωματική θεμελίωση των μαθηματικών.
* Όλες τις μοντέρνες ιδέες για την θεμελίωση της Ευκλείδειας γεωμετρίας.

Ο Πας ίσως είναι πιο κοινώς γνωστός για το αξίωμα που φέρει το όνομά του:

Πιο απλά, αν μία ευθεία τέμνει μία πλευρά ενός τριγώνου, τότε πρέπει να τέμνει και μία από τις άλλες δύο πλευρές του.

## Έργο
* ''Vorlesungen über neuere Geometrie'', Λειψία 1882
* ''Einleitung in die Differential- und Integralrechnung'', Λειψία 1882
* ''Grundlagen der Analysis'', Λειψία, 1908
* ''Mathematik und Logik'', Λειψία, 1919
* '' Die Begriffsswelt des Mathematikers in der Vorhalll der Geometrie'', Λειψία, 1922

## Δείτε επίσης
* Αξίωμα
* Αξίωμα του Πας
* Στοιχεία

## Παραπομπές

## Εξωτερικοί σύνδεσμοι
* Βιβλιογραφία στο MacTutor
* Σελίδα του Μόριτζ Πας στο Mathematics Genealogy Project

Κατηγορία:Γερμανοί μαθηματικοί
Κατηγορία:Μαθηματικοί του 19ου αιώνα
Μοράνα

Η **Μοράνα**, **Μόρανα** ή **Μορένα** είναι σλαβική θεότητα. Θεωρείται συχνά ως θεότητα της γεωργίας και της μαγείας. Σε κάποιες μεσαιωνικές χριστιανικές πηγές, συγκρίνεται με την Εκάτη, ενώ σε μεσαιωνικά τσεχικά κείμενα αποτελεί θεότητα του χειμώνα, αλλά και του θανάτου. 
left|300px|
Στη Σλοβακία, σε λαϊκές γιορτές επιζεί ακόμα το κάψιμο ομοιώματος της Μοράνα, ενώ ανάλογα έθιμα υπάρχουν στη λαογραφία της Πολωνίας. Οι γιορτές αυτές συμβολίζουν τον ερχομό της άνοιξης και την ήττα του χειμώνα. 

Κατηγορία:Σλαβικός παγανισμός
Κατηγορία:Θεότητες του θανάτου
Κατηγορία:Θεότητες της μαγείας
Ιωάννης Κρεστενίτης (πρεσβύτερος)

Ο **Ιωάννης Κρεστενίτης** ήταν Έλληνας πρόκριτος και οπλαρχηγός.

## Βιογραφικά στοιχεία

Διέθετε σημαντική μόρφωση για την εποχή και δίδασκε στους νέους της εποχής. Κατά τη διάρκεια της επανάστασης ήταν υπεύθυνος για τα οικονομικά της επαρχίας του Πύργου.

Ήταν παντρεμένος και είχε αποκτήσει αρκετά παιδιά μεταξύ των οποίων τον Λυκούργο, τον Σταμάτη, τον Σόλωνα και τον Επαμεινώνδα Κρεστενίτη.
## Πηγές


Κ
Ιωάννης
Ιωάννης Κρεστενίτης

Το συγκεκριμένο ονοματεπώνυμο μπορεί να αναφέρεται στους εξής:

*Ιωάννης Κρεστενίτης (πρεσβύτερος) (πρόκριτος Πύργου)
*Ιωάννης Κρεστενίτης (νεότερος) (βουλευτής Ηλείας και δήμαρχος Πύργου)
Εορτολόγιο

Το **Εορτολόγιο** είναι ημερολογιακός κατάλογος των εκκλησιαστικών εορτών. Εορτολόγια υπάρχουν για τις εορτές της Ορθόδοξης, της Καθολικής και διάφορων Προτεσταντικών εκκλησιών. Στην Ελλάδα ο όρος χρησιμοποιείται κυρίως για κατάλογο θρησκευτικών εορτών της Εκκλησίας της Ελλάδος.

## Δείτε επίσης
*Ορθόδοξο εορτολόγιο

Κατηγορία:Ημερολόγια
Δημόσιο δίκαιο

**Δημόσιο Δίκαιο** είναι εκείνος ο κλάδος του δικαίου που ασχολείται με τις σχέσεις των πολιτών (φυσικών και νομικών προσώπων) με το κράτος. Αντιπαρατίθεται με το Ιδιωτικό Δίκαιο, που ασχολείται με τις σχέσεις των ιδιωτών μεταξύ τους.

Το Δημόσιο Δίκαιο συγκροτείται από το σύνολο των κανόνων δικαίου που ρυθμίζουν αφενός την οργάνωση και λειτουργία των κρατικών οργάνων και των οργάνων των Νομικών Προσώπων Δημοσίου Δικαίου, τον τρόπο δράσης αυτών κατά την άσκηση της παρ΄ αυτών δημόσιας εξουσίας, καθώς και τις μεταξύ τους σχέσεις, και με ιδιώτες, και αφετέρου τις σχέσεις του κράτους με άλλα κράτη ή διεθνείς οργανισμούς.

Μετά τον Β' Παγκόσμιο Πόλεμο η ύλη του Δημοσίου Δικαίου έχει επεκταθεί σημαντικά και σε ιδιαίτερους κλάδους λόγω της ανάπτυξης της κρατικής παρεμβατικότητας που θεωρείται απόρροια της εξέλιξης του κοινωνικού ρόλου του κράτους με συνέπεια τη δημοσιοποίηση σχέσεων που ανήκαν στο παρελθόν σε ιδιώτες. Τέτοιες περιπτώσεις απαντώνται στο Εργατικό Δίκαιο, στις συλλογικές συμβάσεις και στην επίλυση διαφορών μεταξύ εργοδοτών και εργαζομένων. Τελευταία μεγάλες διαφοροποιήσεις παρατηρούνται επίσης σε θέματα εναρμόνισης εσωτερικών δικαίων κρατών με την συλλογική πολιτική των Ευρωπαϊκών Χωρών και ιδιαίτερα στα κράτη μέλη της Ευρωπαϊκής Ένωσης.

## Κλάδοι Δημόσιου Δικαίου
Βασικοί κλάδοι του Δημοσίου Δικαίου είναι οι ακόλουθοι:
**[[Συνταγματικό Δίκαιο]]*
**[[Διοικητικό Δίκαιο]]*
**[[Ποινικό Δίκαιο]]
**Δικονομικό Δίκαιο
**[[Δημοσιονομικό Δίκαιο]]
**Δίκαιο Κοινωνικής Ασφάλισης
**[[Εκκλησιαστικό Δίκαιο]]
**Δημόσιο Ναυτικό Δίκαιο και το
*''Δημόσιο Διεθνές Δίκαιο
Στρατοπέδευση

Η **στρατοπέδευση** ή **σκηνάκια** είναι μια προσωρινή στρατιωτική εγκατάσταση. Οι στρατοπεδεύσεις δημιουργούνται όταν μια στρατιωτική δύναμη ταξιδεψει μακρυά από μια κύρια εγκατάσταση ή ένα οχυρό κατά τη διάρκεια ασκήσεων ή αποστολών, και συχνά έχουν τη μορφή μεγάλων κατασκηνώσεων.

Στη ρωμαϊκή εποχή η στρατοπέδευση είχε πολύ σχηματοποιημένες παραμέτρους και εξυπηρετούσε μια ολόκληρη λεγεώνα. Αρχαιολογικές έρευνες έχουν αποκαλύψει πολλές λεπτομέρειες αυτών των ρωμαϊκών στρατοπεδεύσεων σε τοποθεσίες όπως η Βίντολαντα (Αγγλία) και το Ραϊνέικες (Σκωτία).

## Δείτε επίσης
* Στρατώνας

## Παραπομπές


## Εξωτερικοί σύνδεσμοι

* Modular Military Camps 

Κατηγορία:Στρατιωτικές επιστήμες
Διαβιβάσεις (Ελλάδα)

Οι **Διαβιβάσεις** (ΔΒ) ανοίκουν στον κλάδο των Όπλων του Ελληνικού Στρατού. Οι Διαβιβάσεις αποτελούν *Όπλο Υποστήριξης Μάχης*.

## Αποστολή
Αποστολή των Διαβιβάσεων είναι η οργάνωση και εξασφάλιση των επικοινωνιών του στρατεύματος, η διεξαγωγή του Ηλεκτρονικού Πολέμου και η επιτήρηση του πεδίου μάχης.

## Δυνατότητες Όπλου
Η αποστολή του Όπλου των Διαβιβάσεων εκπληρώνεται με τη χρήση των παρακάτω:

* Τηλεφωνία
* Τηλετυπία (telex)
* Τηλεομοιοτυπία (fax)
* Διαβίβαση δεδομένων (data)

## Παραπομπές


## Εξωτερικοί σύνδεσμοι
*  Γ.Ε.Σ.

Κατηγορία:Ελληνικός Στρατός
Βαρετάδα Αιτωλοακαρνανίας

Η **Βαρετάδα** είναι χωριό του δήμου Αμφιλοχίας του νομού Αιτωλοακαρνανίας. Σύμφωνα με τα στοιχεία της απογραφής του 2011, ο πληθυσμός του χωριού ανέρχεται στους 342 μόνιμους κατοίκους.

## Γενικά στοιχεία
Η Βαρετάδα είναι κτισμένη σε υψόμετρο 480 μέτρων σε μια ορεινή και δασώδη περιοχή βορειοδυτικά της πρωτεύουσας του νομού Αιτωλοακαρνανίας  και σε απόσταση 17 χιλιομέτρων ανατολικά της Αμφιλοχίας. Σε απόσταση 8 χλμ. από το χωριό βρίσκεται η τεχνητή λίμνη του Καστρακίου. Η κεντρική εκκλησία είναι αφιερωμένη στον Άγιο Δημήτριο ενώ σημαντικό αξιοθέατο αποτελεί το μοναστήρι της Κοιμήσεως της Θεοτόκου, η ίδρυση του οποίου χρονολογείται κατά τον 18ο αιώνα από έναν μοναχό ονόματι Αγάπιος. Το μοναστήρι αναφέρεται και στο λεγόμενο τάμα του κλέφτη Κατσαντώνη ("*Χίλια φλουριά ' χω στον Προυσσό και χίλια στ' Βαρετάδα και στης Τατάρνας τη Μονή ένα χρυσό καντήλι"**).*

Διοικητικά ο οικισμός αποτελούσε μέχρι το 1997 έδρα της κοινότητας Βαρετάδας της επαρχίας Βάλτου ενώ στη συνέχεια υπήχθη στον καποδιστριακό δήμο Αμφιλοχίας. Από το 2011 υπάγεται στην τοπική κοινότητα Βαρετάδας του διευρυμένου δήμου Αμφιλοχίας.

## Απογραφές πληθυσμού

## Παραπομπές


## Βιβλιογραφία
* Εγκυκλοπαίδεια "Δομή" - Τόμος  6ος σελ.256 - Εκδόσεις Τεγόπουλου-Μανιατέα - Αθήνα 1996
* Σταματελάτου Μ.& Βάμβα Φ. - Γεωγραφικό λεξικό της Ελλάδας - Τόμος 1ος σελ.179 - ΄Εκδοση εφημερίδας "Το Βήμα" - Αθήνα 2006
* Τέλωνα Νικολάου, Αρπαγή και Βεβήλωση, Αμφιλοχία 2003

Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Αμφιλοχίας
Σερ Έκτορ

Στον Αρθουριανό Κύκλο, ο **Σερ Έκτορ** είναι ο πατέρας του Σερ Κέι και ανάδοχος πατέρας του Βασιλιά Αρθούρου. Ο χαρακτήρας του παρουσιάζεται σε κείμενα σχετικά με την εποχή του Αρθούρου και το Άγιο Δισκοπότηρο, καθώς και σε έργα όπως το *Le Morte d'Arthur* του Τόμας Μάλορυ. Στις πηγές αυτές, ο Μέρλιν παίρνει τον Αρθούρο από τους φυσικούς γονείς του, τον βασιλιά Ούθερ Πεντράγκον και την Ιγκρέιν, και αναθέτει την ανατροφή του στον Σερ Έκτορ, που τον μεγαλώνει σαν γιο του μαζί με τον Σερ Κέι, χωρίς να του αποκαλύψει την πραγματική του ταυτότητα. 

Μετά τον θάνατο του Ούθερ Πεντράγκον, γίνεται στο Λονδίνο διαγωνισμός, όπου συγκεντρώνονται όλοι οι πιθανοί διάδοχοι του θρόνου. Εκεί πηγαίνουν κι ο Σερ Έκτορ με τον Κέι και τον Αρθούρο. Όταν ο πρώτος χάνει το σπαθί του σε έναν αγώνα, ο Αρθούρος υπόσχεται να του βρει άλλο κι έτσι, σύμφωνα με τον θρύλο, βρίσκει σε ένα βράχο το Εξκάλιμπερ και το παίρνει έυκολα. Ο Κέι προσπαθεί να ιδιοποιηθεί την ιστορία, αλλά ο Σερ Έκτορ αναγνωρίζει την αλήθεια κι έτσι είναι ανάμεσα στους πρώτους που χρίζονται Ιππότες της Στρογγυλής Τραπέζης.

Κατηγορία:Ιππότες της Στρογγυλής Τραπέζης
Νέα Μαλεσιάδα Αιτωλοακαρνανίας

Η **Νέα Μαλεσιάδα** είναι ημιορεινό χωριό στα βορειοανατολικά της Περιφερειακής Ενότητας Αιτωλοακαρνανίας, ενώ αποτελεί και το όνομα πρώην κοινότητας και πρώην διαμερίσματος του Δήμου Ινάχου και σήμερα Δημοτικού Διαμερίσματος του Δήμου Αμφιλοχίας, της επαρχίας Βάλτου του νομού Αιτωλοακαρνανίας.

## Γενικά στοιχεία
Η γεωγραφική του τοποθεσία βρίσκεται, βορειοανατολικά στον νομό Αιτωλοακαρνανίας. Απέχει 30 χιλιόμετρα από την Αμφιλοχία, 39 χιλιόμετρα από το Αγρίνιο και 75 χιλιόμετρα από το Μεσολόγγι. Επιπλέον βρίσκεται κοντά στα σύνορα του νομού Ευρυτανίας (γύρω στα 25 χιλιόμετρα).

Η Παλιά ονομασία του χωριού, ήταν Μαλεσιάδα. Με τη μετεγκατάσταση του χωριού (δεκαετία 1960-70) στη σημερινή του θέση οφείλει και το πρόθεμα "Νέα". Το χωριό βρίσκεται στον επαρχιακό δρόμο Αγρινίου - Εμπεσού. Έχει δημοτικό σχολείο, γυμνάσιο και ικανοποιητική αγορά. Διαθέτει επίσης αξιόλογη κτηνοτροφική μονάδα παραγωγής προϊόντων χοιρινού κυρίως κρέατος.

Ο πληθυσμός, σύμφωνα με την απογραφή του έτους 1991 ανερχόταν σε 459 κατοίκους, ενώ στην απογραφή του 2001 είχε 398 κατοίκους ενώ το 2011 είχε 407 κατοίκους. Το υψόμετρο του χωριού είναι 185 μέτρα πάνω από την επιφάνεια της θάλασσας.

Το χωριό έχει μια ικανοποιητική αγορά κυρίως σε προϊόντα κρέατος χάρη στην μικρή οικογενειακή βιομηχανική μονάδα επεξεργασίας κρέατος, που επεξεργάζεται δική της παραγωγή χοιρινών με την επωνυμία "Αϋφαντής".

## Ιστορικά στοιχεία
Από τη Μαλεσιάδα κατάγονταν και ο αγωνιστής της Επανάστασης του 1821 Σταμούλης Μαλεσιάδας (το χωριό οφείλει το όνομά του στην οικογένεια), που έπεσε μαχόμενος ηρωικά στη μάχη της Πλάκας. Ο γιος του Νικόλαος συνέχισε το ηρωικό έργο του πατέρα του με τη συμμετοχή του σε διάφορες μάχες του αγώνα. Στο Μεσολόγγι, έπεσαν ακόμα μαχόμενοι και οι Μαλεσιάδας Κώστας, Μαλεσιάδας Ζώης καθώς και ο Λισγάρης Θ.

## Παραπομπές


## Πηγές
* Εγκυκλοπαίδεια "Δομή", Tόμος 21 - σελ.81, Εκδόσεις Τεγόπουλος - Μανιατέας, Αθήνα 1996
* Σταματελάτος Μ. & Βάμβα Φ., *Γεωγραφικό λεξικό της Ελλάδας*, ΄Εκδοση εφημερίδας "Το Βήμα" - Αθήνα 2006
* * 

Κατηγορία:Δήμος Αμφιλοχίας
Κατηγορία:Χωριά της περιφερειακής ενότητας Αιτωλοακαρνανίας
Frankfurter Allgemeine Zeitung

thumb|right|250px|Κτίριο της εφημερίδας στη Φραγκφούρτη
Η **Frankfurter Allgemeine Zeitung** (FAZ) είναι μία από τις σημαντικότερες καθημερινές εφημερίδες της Γερμανίας, και ιδρύθηκε το 1949. Κυκλοφορεί καθημερινά στην Φραγκφούρτη. Η έκδοση της Κυριακής είναι η **Frankfurter Allgemeine Sonntagszeitung**. Η FAZ έχει κυκλοφορία πάνω από 380.000 φύλλα.

Η εκδοτική πολιτική της δεν καθορίζεται από έναν συντάκτη, αλλά συνεταιριστικά από πέντε συντάκτες. Έχει ένα καθημερινό αναγνωστικό κοινό άνω του ενός εκατομμυρίου και είναι η γερμανική εφημερίδα με την ευρύτερη κυκλοφορία στο εξωτερικό, καθώς οι συντάκτες της υποστηρίζουν ότι παραδίδεται σε 148 χώρες κάθε ημέρα. Συγκρίνεται με την Süddeutsche Zeitung.

Η ψηφιακή της έκδοση είναι η δημοφιλέστερη εφημερίδα στα γερμανικά στο Διαδίκτυο.

## Παραπομπές


## Εξωτερικοί σύνδεσμοι
* 
* Η ψηφιακή έκδοση της εφημερίδας

Κατηγορία:Εφημερίδες στη γερμανική γλώσσα
Allgemeine Zeitung
Κάστρο Κάρλστεϊν

Το γοτθικό κάστρο **Κάρλστεϊν** (τσέχικα *Karlštejn*) ιδρύθηκε το 1348 από τον Κάρολο Δ'. Βρίσκεται νοτιοδυτικά από την πρωτεύουσα της Τσεχίας, Πράγα, στην κοιλάδα Μπερούνκα.

Πρόκειται για το σημαντικότερο μεσαιωνικό κάστρο της Βοημίας. Η κατασκευή του ολοκληρώθηκε μέσα σε είκοσι χρόνια, όταν καθαγιάστηκε το 1365 το Παρεκκλήσι του Τιμίου Σταυρού μέσα στο κάστρο. Αποτελούσε την εξοχική κατοικία του βασιλιά Κάρολου Δ', αλλά εκεί φυλάσσονταν επίσης τα Κοσμήματα του Στέμματος της Βοημίας και η συλλογή των ιερών λειψάνων κατά τη διάρκεια των Πολέμων των Ουσσιτών. 

Το κάστρο Κάρλστεϊν αποτελεί σήμερα πόλο έλξης τουριστών, ενώ επίσης εκεί εκτίθεται πιστό αντίγραφο του Στέμματος της Βοημίας.

## Παραπομπές


## Εξωτερικοί σύνδεσμοι
* 

Πραγας
Κάστρο Κονόπιστε

Το κάστρο **Κονόπιστε** (τσέχικα *Konopiště*) βρίσκεται στην Τσεχία, νοτιοανατολικά της πρωτεύουσας, Πράγας. Είναι περισσότερο γνωστό σαν η τελευταία κατοικία του αρχιδούκα Φραγκίσκου Φερδινάνδου, διάδοχου των Αψβούργων στο θρόνο της Αυστροουγαρίας, η δολοφονία του οποίου στο Σεράγιεβο το 1914 στάθηκε η αφορμή για το ξεκίνημα του Α' Παγκόσμιου Πόλεμου.

## Ιστορία
Τον 13ο αιώνα, το γοτθικό κάστρο εξυπηρετούσε την οχύρωση της περιοχής. Το 1887, ο αρχιδούκας Φραγκίσκος Φερδινάνδος αγόρασε το Κονόπιστε και το επανακατασκεύασε σαν πολυτελή κατοικία του μελλοντικού Αυτοκράτορα. Από το 1921, ανήκει στο κράτος της Τσεχοσλοβακίας και αργότερα της Τσεχίας.

## Παραπομπές


## Εξωτερικοί σύνδεσμοι
* 

Κατηγορία:Κάστρα στην Τσεχία
Άγιος Ηλίας Λευκάδας

Ο **Άγιος Ηλίας** είναι ορεινό χωριό του νομού Λευκάδας, βρίσκεται στο νότιο τμήμα του νησιού και στις νότιες πλαγιές του όρους Ελάτη σε υψόμετρο 620 μέτρα, το δεύτερο ορεινότερο χωριό της Λευκάδας μετά την Εγκλουβή. Σύμφωνα με το πρόγραμμα Καλλικράτης, αποτελεί την Τοπική Κοινότητα Αγίου Ηλία που ανήκει στη Δημοτική Ενότητα Απολλωνίων του Δήμου Λευκάδας και σύμφωνα με την απογραφή του 2011 έχει πληθυσμό 125 κατοίκους. Στην απογραφή του 2001 είχε πληθυσμό 158 κατοίκους. Το χωριό έχει πανοραμική θέα και πλούσια βλάστηση. Σημαντικό αξιοθέατό του το γραφικό εκκλησάκι της Αγίας Παρασκευής που στις 26 Ιουλίου γίνεται τριήμερο πανηγύρι και οι πεζορικές διαδρομές της περιοχής.

## Πληθυσμός

## Εξωτερικοί σύνδεσμοι
* Η διοικητική εξέλιξη του Αγίου Ηλία από το https://www.eetaa.gr 
* Το χωριό μας από τον Πολιτιστικό Σύλλογο Αγίου Ηλία Λευκάδας "Αγία Παρασκευή"

## Παραπομπές

## Πηγές
*Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Χωριά της περιφερειακής ενότητας Λευκάδας
Νεωλκείο

**Νεωλκείο** ή *νεώλκιο* (από το ουσιαστικό *νεωλκός* < ναυς /γεν. *νεώς* +έλξις) ονομάζεται το επικλινές (κεκλιμένο) κατασκεύασμα ή ανάλογη διαμόρφωση της ακτής επί της οποίας στηρίζεται και γλυστρά ειδική ναυπηγική σχάρα επί της οποίας πλοία ή σκάφη κατασκευάζονται, επισκευάζονται ή καθαρίζονται και βάφονται τα ύφαλά τους.

Το κατασκεύασμα αυτό ή η επικλινής αυτή διαμόρφωση χρησιμεύει για την ανέλκυση ή καθέλκυση των σκαφών. Συνήθως βρίσκεται μπροστά από μικρό ναυπηγείο και αποτελεί μέρος αυτού.

Όταν μια τέτοια διαμόρφωση χρησιμοποιείται μόνο για ανέλκυση ή καθέλκυση λέμβων ή μικρών σκαφών χωρίς την ανάγκη ναυπηγικής σχάρας π.χ. από τρέιλερ, τότε αυτή ονομάζεται κοινώς *γλύστρα* και είναι συνήθως τσιμέντινη ή μεταλλική.

Στην αρχαιότητα το στεγασμένο νεωλκείο ονομάζονταν *νεώσοικος*.

Κατηγορία:Ναυπηγική
Γιαν Πάλαχ

thumb|left|200px|Μνημείο προς τιμήν του Γιαν Πάλαχ στην Πράγα

Ο **Γιαν Πάλαχ** (τσεχική γλώσσα: *Jan Palach*, 11 Αυγούστου 1948 – 19 Ιανουαρίου 1969) ήταν Τσέχος φοιτητής που είχε αυτοπυρποληθεί διαμαρτυρόμενος κατά της σοβιετικής εισβολής στην Τσεχοσλοβακία και της καταστάσεως που αυτήν επέφερε.

Η σοβιετική εισβολή στην Τσεχοσλοβακία τον Αύγουστο του 1968 είχε ως σκοπό να συντρίψει τις μεταρρυθμίσεις φιλελευθεροποίησης της κυβέρνησης του Αλεξάντερ Ντούμπτσεκ κατά τη διάρκεια της Άνοιξης της Πράγας. 

Ο Πάλαχ αυτοπυρπολήθηκε στην Πλατεία Βέντσεσλας στην Πράγα, στις 16 Ιανουαρίου 1969, ως διαμαρτυρία. Τρεις ημέρες αργότερα κατέληξε. Η κηδεία του Πάλαχ μετατράπηκε σε σημαντική διαμαρτυρία.

Έναν μήνα αργότερα, στις 25 Φεβρουαρίου 1969 ένας άλλος φοιτητής, ο Ίαν Ζάγιατς, αυτοπυρπολήθηκε στην ίδια θέση και ακολουθήθηκε τον Απρίλιο του ίδιου έτους από τον Έβζεν Πλότσεκ στην πόλη Γίχλαβα. 

Μετά από τη Βελούδινη επανάσταση ο Πάλαχ τιμήθηκε στην Πράγα με έναν χάλκινο σταυρό στο δάπεδο της πλατείας.

## Παραπομπές


## Εξωτερικοί σύνδεσμοι
* 

Κατηγορία:Τσεχοσλοβάκοι
Κατηγορία:Τσέχοι
Ανδρέας Φούρας

Ο **Ανδρέας Φούρας** (5 Αυγούστου 1947) είναι Έλληνας πολιτικός, ιδρυτικό στέλεχος του ΠΑ.ΣΟ.Κ., με το οποίο διετέλεσε, μεταξύ άλλων, βουλευτής Αχαΐας, γενικός γραμματέας και υφυπουργός σε υπουργεία, καθώς και δήμαρχος Πατρέων.

## Βιογραφικά στοιχεία
Γεννήθηκε το 1947 στο Μάνεσι Καλαβρύτων Αχαΐας. Είναι δικηγόρος, νυμφευμένος με τη Θεοδώρα Τσαγκαράκη, επίσης δικηγόρο, και έχουν αποκτήσει ένα γιο.

Κατά τη διάρκεια της χούντας των Συνταγματαρχών, συμμετείχε στο αντιδικτατορικό φοιτητικό κίνημα ως μέλος του Κεντρικού Συμβουλίου της αντιστασιακής οργάνωσης της Αριστεράς, ΕΚΟΝ Ρήγας Φεραίος, αλλά το 1974 ακολούθησε αμέσως τον Ανδρέα Παπανδρέου στο ΠΑ.ΣΟ.Κ., ενώ συνδέθηκε στενά και με τον Κώστα Λαλιώτη.

Μετά την κυβερνητική εκλογή του ΠΑ.ΣΟ.Κ. στις εκλογές του 1981, ο Ανδρέας Φούρας διετέλεσε γενικός διευθυντής του Εθνικού Ιδρύματος Νεότητας (1982), νομάρχης Πειραιά και Νήσων (1983 - 1987) και γενικός γραμματέας του υπουργείου Προεδρίας της Κυβερνήσεως (1988 - 1989).

To 1989 εκλέχθηκε βουλευτής Αχαΐας του ΠΑ.ΣΟ.Κ. και εκλεγόταν συνεχώς μέχρι το 2006, οπότε παραιτήθηκε για να διεκδικήσει τον Δήμο Πατρέων. Διετέλεσε υφυπουργός Αθλητισμού στο υπουργείο Πολιτισμού από το 1996 έως το 2000.

Το 2006 εκλέχτηκε δήμαρχος Πατρέων, παραμένοντας μέχρι και το 2010, οπότε αποφάσισε να μη θέσει πάλι υποψηφιότητα. Με δική του πρωτοβουλία ξαναχτίστηκε το γήπεδο της ΕΑΠ, κατασκευάστηκε το κολυμβητήριο του ΝΟ Πατρών και το κλειστό Δημ. Τόφαλος.  Έχει τιμηθεί από τη Δ.Ο.Ε. με την *Olympic Order*, δηλ. την ανώτερη Ολυμπιακή τάξη και είναι ο μόνος Έλληνας που κατέχει αυτή τη διάκριση.

## Παραπομπές


## Βιβλιογραφία
* Θεόδωρος Ηλ. Λουλούδης, *ΠΑΣΟΚ Αχαΐας. Μια διαδρομή 40 χρόνων, 1974-2014*, Αχαϊκή Βιβλιοθήκη, Εκδόσεις Πελοπόννησος, Πάτρα 2014. ISBN 978-618-81328-4-9
* Ανδρέας Τσιλίρας (επιμέλεια), *Δημοτικές εκλογές στην Πάτρα*, Αχαϊκή Βιβλιοθήκη, Εκδόσεις Πελοπόννησος, Πάτρα 2014. ISBN 978-960-88372-9-4

Κατηγορία:Βουλευτές Αχαΐας
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες υφυπουργοί Πολιτισμού
Κατηγορία:Έλληνες υφυπουργοί Αθλητισμού
Κατηγορία:Δήμαρχοι Πατρών
Κατηγορία:Μέλη Διεθνούς Ολυμπιακής Επιτροπής
Βίσεχραντ

Το **Βίσεχραντ** (τσεχικά: Vyšehrad) είναι ένα φρούριο στην πρωτεύουσα της Τσεχίας, Πράγα, χτισμένο σε ένα λόφο δίπλα στον ποταμό Μολδάβα. Το ίδιο το όνομά του σημαίνει «μεγάλο κάστρο» (τσεχικά *vyše* = μεγάλο, υψηλό, *hrad* = κάστρο). Η τοποθεσία περιλαμβάνει τον καθεδρικό ναό των Αγίων Πέτρου και Παύλου, καθώς και το κοιμητήριο του Βίσεχραντ, στο οποίο αναπαύονται σπουδαίες ιστορικές προσωπικότητες της Τσεχίας. 

Το κάστρο χτίστηκε αρχικά τον 10ο αιώνα. Σύμφωνα με τον θρύλο, εκεί κατοικούσε η Λιμπούσε, πρόγονος της δυναστείας των Πρεμυσλίδων, και με αφετηρία εκείνο τον λόφο στη συνέχεια θα ίδρυε την πόλη της Πράγας.

Αργότερα, η δυναστεία των Πρεμυσλίδων είχε σαν έδρα της το Κάστρο της Πράγας κι έτσι το Βίσεχραντ πέρασε σε δεύτερη μοίρα. Στην αρχή των Πολέμων των Χουσσιτών, καταλήφθηκε από τους Χουσσίτες, ενώ τον 17ο αιώνα ανακαινίστηκε και αποτέλεσε κέντρο εκπαίδευσης για τον αυστριακό στρατό, όταν οι Αψβούργοι πήραν υπό την εξουσία τους τα εδάφη της Τσεχίας με τη λήξη του Τριακονταετούς Πολέμου.

## Παραπομπές


## Εξωτερικοί σύνδεσμοι
* 
* Επίσημη ιστοσελίδα

Κατηγορία:Κτίρια και κατασκευές στην Πράγα
Κατηγορία:Φρούρια στην Τσεχία
Γονίδιο

right|thumbnail|270px|Απεικόνιση ενός γονιδίου σε σχέση με τη διπλή έλικα του DNA και ένα χρωμόσωμα (δεξιά)

Τα **γονίδια** είναι  αλληλουχίες βάσεων του DNA που μεταγράφονται, στις οποίες περιέχονται πληροφορίες που καθορίζουν την σύνθεση ενός πολυπεπτιδίου ή ενός μορίου RNA. Υπάρχουν δύο είδη γονιδίων:

* Γονίδια που μεταγράφονται σε mRNA και στη συνέχεια μεταφράζονται σε πολυπεπτιδικές αλυσίδες, και τελικώς τροποποιούνται σε λειτουργικές πρωτεΐνες. 
* Γονίδια που μεταγράφονται σε tRNA, rRNA και snRNA και δεν μεταφράζονται σε πολυπεπτιδικές αλυσίδες. 

Τονίζεται ότι το snRNA συναντάται μόνο στα ευκαρυωτικά κύτταρα και συμμετέχει στην ωρίμανση του mRNA (αποκοπή εσωνίων, συγκόλληση εξωνίων). Τα οργανίδια που πραγματοποιούν την ωρίμανση είναι τα ριβονουκλεοπρωτεϊνικά σωματίδια, τα οποία αποτελούνται από snRNA και πρωτεΐνες. 

Το μόριο που προκύπτει ως προϊόν από τη γονιδιακή έκφραση είναι είτε πρωτεΐνη (μετά από μετα-μεταφραστικές τροποποιήσεις πολυπεπτιδικών αλυσίδων) είτε RNA, και αναφέρεται ως γονιδιακό προϊόν. Τα γονίδια μέσω των γονιδιακών προϊόντων τους ελέγχουν κάθε κυτταρική δραστηριότητα και κατευθύνουν τη φυσική ανάπτυξη και συμπεριφορά του οργανισμού. Τα περισσότερα γονίδια κωδικοποιούν πρωτεΐνες, οι οποίες είναι βιολογικά μακρομόρια αποτελούμενα από γραμμικές αλυσίδες αμινοξέων και μπορεί να ελέγχουν τις βιοχημικές αντιδράσεις που πραγματοποιούνται στα κύτταρα, ενώ άλλες πρωτεΐνες έχουν άλλους ρόλους. Μερικά γονίδια δεν κωδικοποιούν πρωτεΐνες, αλλά τα μόρια των μεταγραφόμενων από αυτά RNA διαδραματίζουν βασικούς ρόλους στην βιοσύνθεση των πρωτεϊνών και στον έλεγχο της γονιδιακής έκφρασης.

Τα περισσότερα γονιδια περιέχουν κάποιες περιοχές που δεν κωδικοποιούν τα γονιδιακά προϊόντα, αλλά συχνά ρυθμίζουν τη γονιδιακή έκφραση. Μία κρίσιμη περιοχή που δεν κωδικοποιεί, είναι ο υποκινητής, μία σύντομη ακολουθία DNA, απαραίτητη για την έναρξη της γονιδιακής έκφρασης. Στα γονίδια ευκαρυωτικών οργανισμών περιέχονται συχνά κάποιες περιοχές που αποκαλούνται ιντρόνια ή εσώνια και αφαιρούνται από το mRNA σε μια διαδικασία γνωστή ως συγκόλληση ή ωρίμανση του mRNA, που γίνεται στον πυρήνα (splicing). Οι περιοχές που κωδικοποιούν πραγματικά το προϊόν των γονιδίων, είναι γνωστές ως εξώνια. Το τελικό προϊόν των γονιδίων μπορεί να είναι πολύ μικρότερο από τo αρχικό RNA.
Το σύνολο των γονιδίων αποτελεί τμήμα μόνο του γονιδιώματος ενός οργανισμού, που απαρτίζεται από το σύνολο του κυτταρικού DNA.

## Παραπομπές


*
Κατηγορία:Μοριακή βιολογία
Γκούγκολ

Ένα **γκούγκολ** (googol) αντιστοιχεί σε μία μονάδα, ακολουθούμενη από 100 μηδενικά. Ο όρος επινοήθηκε από τον εννιάχρονο Μίλτον Σιρόττα, ανιψιό του Αμερικανού μαθηματικού Έντουαρντ Κάσνερ το 1938 και εκφράζει τον αριθμό 10100:

:1 googol = 10100 = 10.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000.000

Ολογράφως, πρόκειται για τον αριθμό *δέκα τριακονταδυάκις εκατομμύρια*. Σ' αυτόν τον αριθμό οφείλει η γνωστή εταιρία "Google" το όνομά της, το οποίο αποτελεί μια παράφραση της λέξης "γκούγκολ" (googol), θέλοντας να υποδηλώσει την τεράστια ποσότητα πληροφοριών την οποία διαχειρίζεται.

## Ετυμολογία

Ο όρος επινοήθηκε το 1920 από τον 9χρονο Μίλτον Σιρότα (1911-1981), ανιψιό του Αμερικανού μαθηματικού Έντουαρντ Κάσνερ. Ίσως να εμπνεύστηκε από τον σύγχρονο χαρακτήρα του κόμικς Μπάρνεϊ Γκουγκλ. Ο Κάσνερ έκανε γνωστή την έννοια το 1940 στο βιβλίο του Mathematics and the Imagination. Άλλα ονόματα για την ποσότητα αυτή περιλαμβάνουν δέκα ντουοτριγκιντιλίον στη σύντομη κλίμακα (που χρησιμοποιείται συνήθως στις αγγλόφωνες χώρες), δέκα χιλιάδες σεξντεσιλιόν στη μεγάλη κλίμακα ή δέκα σεξντεσιλιόν στη μεγάλη κλίμακα Πελετιέ. 

## Το Googolplex
To **googolplex** αντιστοιχεί στο 10, υψωμένο στην 10100 δύναμη, δηλαδή το 1 ακολουθούμενο από 10100 μηδενικά.

\mbox{googolplex} = {10}^{\mbox{googol}} = {10}^{({10}^{100})} .

## Παραπομπές

Κατηγορία:Αριθμοί δυναμοσειρών
Hello protocol

Στα δίκτυα υπολογιστών το **Hello Protocol** είναι ένα πρωτόκολλο επικοινωνίας το οποίο χρησιμοποιεί τα ειδικώς διαμορφωμένα «πακέτα Hello» για να πραγματοποιήσει μια σύνδεση μεταξύ δυο δρομολογητών.

Τα πακέτα Hello είναι πολυδιανεμόμενα πακέτα τα οποία χρησιμοποιούνται από τους δρομολογητές για να μπορούν να επικοινωνούν με τους γειτονικούς τους δρομολογητές. Συνέπεια αυτής της επικοινωνίας είναι και η ταυτόχρονη δήλωση ότι οι ίδιοι είναι εν λειτουργία και μπορούν να αποτελέσουν ενεργό καμμάτι στην συνολικότερη δόμηση του δικτύου.

Κατηγορία:Πρωτόκολλα του ίντερνετ
Γήινη διάθλαση

μικρογραφία|Ατμοσφαιρική διάθλαση κατά τη διάρκεια του ηλιοβασιλέματος με βλέμμα προς την πανεπιστημιούπολη UCSB, Σάντα Μπάρμπαρα, Καλιφόρνια.
Γενικά η **γήινη διάθλαση** λαμβάνεται υπ΄ όψη σε παρατηρήσεις μακρών οπτικών πεδίων και έχει σχέση με τον ορατό ορίζοντα.

Κατά τα γνωστά ο ορατός ορίζοντας προσδιορίζεται από την ευθεία που άγεται από τον οφθαλμό του παρατηρητή, που βρίσκεται σε κάποιο ύψος, και εφάπτεται της επιφάνειας της Γης (της θάλασσας). Επειδή όμως η επάνω από την επιφάνεια της θάλασσας ατμόσφαιρα αποτελείται από στρώματα διαφορετικής πυκνότητας τούτο έχει ως συνέπεια ο παρατηρητής ν΄ αντιλαμβάνεται λόγω της διάθλασης τη φαινομένη κατεύθυνση του ορατού ορίζοντα ψηλότερα του πραγματικού. 
* Η σχηματιζόμενη γωνία μεταξύ αυτών των δύο κατευθύνσεων ονομάζεται **γήινη διάθλαση**.

Συνεπώς η γήινη διάθλαση εξαρτάται από την πυκνότητα της ατμόσφαιρας και κατ΄ επέκταση μεταβάλλεται σε κάθε μεταβολή των στοιχείων της θερμοκρασίας και της βαρομετρικής πιέσεως.

## Δείτε επίσης
* Βάθος ορίζοντα

## Εξωτερικοί σύνδεσμοι
* 

Κατηγορία:Ατμόσφαιρα
Κατηγορία:Οπτική
Κατηγορία:Παρατηρησιακή αστρονομία
Τηλεοπτικός πύργος Βερολίνου

Ο **Φέρνσετουρμ** (*Fernsehturm*, γερμανικά για το «τηλεοπτικός πύργος») είναι τηλεοπτικός πύργος στο κέντρο του Βερολίνου, Γερμανία. Είναι γνωστό αξιοθέατο κοντά στην πλατεία Αλεξάντερπλατς. Ο πύργος χτίστηκε μεταξύ το 1965 και το 1969 από την πρώην Λαϊκή Δημοκρατία της Γερμανίας. Ο πύργος είναι ορατός σε όλες τις κεντρικές περιοχές του Βερολίνου, και παραμένει σύμβολο της πόλης. 

Λόγω της θέσης του κοντά στην Αλεξάντερπλατς, ο πύργος έχει το προσωνύμιο ***πύργος Αλέξαν***, ιδιαίτερα από τους επισκέπτες του Βερολίνου.

Το αρχικό συνολικό ύψος του πύργου ήταν 365 μέτρα, αλλά μετά από την εγκατάσταση νέας κεραίας στη δεκαετία του 1990, το ύψος είναι τώρα είναι 368 μέτρα. 

Ο Φέρνσετουρμ είναι η δεύτερη μεγαλύτερη δομή στην Ευρώπη, μετά από τον Πύργο Οστάνκινο της Μόσχας. Υπάρχει μια πλατφόρμα επισκεπτών και ένα εστιατόριο στη μέση της σφαίρας. Η πλατφόρμα επισκεπτών είναι σε ύψος περίπου 204 μέτρων επάνω από το έδαφος. Το εστιατόριο, το οποίο περιστρέφεται σε είκοσι λεπτά, είναι επάνω από την πλατφόρμα επισκεπτών. (Αρχικά γύρισε μία φορά ανά ώρα η ταχύτητα διπλασιάστηκε αργότερα, και τριπλασιάστηκε μετά από την πρόσφατη ανακαίνιση στη δεκαετία του 1990) Μέσα στον άξονα υπάρχουν δύο ανελκυστήρες για να μεταφέρουν τους επισκέπτες στη σφαίρα του πύργου σε 16 δευτερόλεπτα.

## Παραπομπές


## Εξωτερικοί σύνδεσμοι
* 

Κατηγορία:Κτίρια και κατασκευές στο Βερολίνο
Κατηγορία:Πύργοι
Βερολινο
Κυματική

Η **Κυματική** αποτελεί ιδιαίτερο κλάδο της Φυσικής που κύριο αντικείμενο έρευνας και μελέτης έχει το φυσικό φαινόμενο της διάδοσης μιας διαταραχής και συνεπώς τη μεταφορά ενέργειας σε μορφή κύματος όπως τούτο εκδηλώνεται.

Ο ήχος, το φως, οι σεισμοί, οι ακτίνες Χ, τηλεοπτικά σήματα, σήματα τηλεκατεύθυνσης κλπ, διαδίδονται όλα με κυματική κίνηση. Η Κυματική προσδιορίζει και εξετάζει όλα τα χαρακτηριστικά ενός κύματος καθώς επίσης και τα είδη και την συμπεριφορά αυτών. Οι δύο μεγάλες κατηγορίες των κυμάτων είναι τα μηχανικά κύματα (ήχος, σεισμοί, κτλ) και τα ηλεκτρομαγνητικά κύματα   (φως, ραδιοκύματα, κτλ). Τα μηχανικά κύματα απαιτούν για τη διάδοσή τους, την ύπαρξη κάποιου υλικού μέσου, ενώ τα ηλεκτρομαγνητικά κύματα μπορούν να διαδίδονται και στο κενό.

*
Κυματικη
Πατριάρχης Μεθόδιος Α΄

Ο **Μεθόδιος Α΄** (788/800 - 14 Ιουνίου 847), ο λεγόμενος και *Ομολογητής*, διετέλεσε Πατριάρχης Κωνσταντινουπόλεως από το 842 έως το 847. 

## Βιογραφικά στοιχεία
Γεννήθηκε μεταξύ του 788 και του 800 στις Συρακούσες. Πήγε για σπουδές στην Κωνσταντινούπολη, επί Λέοντος του Ε΄, και εκάρη μοναχός σε κάποιο μοναστήρι της Βιθυνίας. Λόγω της εκδηλούμενης εικονολατρείας του εστάλη στη Ρώμη από τον Πατριάρχη Νικηφόρο το 815. Όταν επέστρεψε, το 821, μετά την άνοδο στο θρόνο του Μιχαήλ Τραυλού, συνελήφθη και υπέστη πολλές διώξεις, ιδιαίτερα από τον τελευταίο εικονομάχο αυτοκράτορα Θεόφιλο. Επί των ημερών του μαστιγώθηκε δημόσια και φυλακίστηκε για 7 χρόνια σε κρύπτη στη νήσο Αντιγόνη, όπου σώζεται μέχρι σήμερα το κρατητήριό του.

Ο Μεθόδιος είχε χαρακτηριστεί εικονολάτρης, καθώς εργάστηκε ιδιαίτερα για την καταπολέμηση των εικονομάχων, από τους οποίους υπέφερε πολλά. Μετά το θάνατο του Αυτοκράτορα Θεοφίλου και τη λήξη της περιόδου της εικονομαχίας, ο διάδοχός του, ο Μιχαήλ Γ΄, ήταν μόλις 6 ετών, οπότε η εξουσία περιήλθε ουσιαστικά στην Αυτοκράτειρα Θεοδώρα, η οποία ήταν εχθρική προς τους εικονομάχους. Έτσι, κατόπιν υπόδειξης του οσίου Ιωαννικίου «του εν Ολύµπω ασκήσαντος» και µε την ψήφο κλήρου και λαού, καθαιρέθηκε ο εικονομάχος Πατριάρχης Ιωάννης Ζ΄ Γραμματικός και τον διαδέχτηκε ο, ήδη επίσκοπος Κυζίκου, Μεθόδιος. Αυτός σφράγισε και τη λήξη της εικονομαχίας με συμβολική τελετή μεταφοράς των εικόνων στην Αγία Σοφία. Συγκεκριμένα πέντε ημέρες μετά την ανάρρησή του, στις 19 Φεβρουαρίου του 842 συνεκάλεσε τοπική Σύνοδο η οποία και αναθεμάτισε τους εικονομάχους. Λίγες ημέρες μετά, στις 11 Μαρτίου, με ιδιαίτερη λαμπρή τελετή αναστήλωσε τις ιερές εικόνες, τελετή που έκτοτε εορτάζεται από την Ορθόδοξη Εκκλησία κάθε χρόνο την πρώτη Κυριακή της Μεγάλης Τεσσαρακοστής, την λεγόμενη Κυριακή της Ορθοδοξίας.

Η Σύνοδος αποφάσισε και την καθαίρεση όσων ιεραρχών είχαν λάβει ενεργό µέρος στον αγώνα κατά των εικόνων. Οι πιο περιώνυµοι ιεράρχες και ηγούµενοι καθαιρέθηκαν, στους υπόλοιπους εικονομάχους επιδείχθηκε μεγάλη επιείκια. Οι μόνοι επίσκοποι που έχασαν την έδρα τους ήταν εκείνοι που αρνήθηκαν κάθε συνδιαλλαγή. Δεν έγινε κανένας διωγμός, ούτε αναθέματα. Επί Πατριαρχίας του επίσης έγινε η ανακομιδή των λειψάνων του πατριάρχη Νικηφόρου και του Αγίου Θεοδώρου του Στουδίτου.

Συνέγραψε «Κανόνες» σε δωδεκασύλλαβο ιαµβικό µέτρο, «Ύµνους» και «Στιχηρά». 

Απεβίωσε στις 14 Ιουνίου του 846 και ετάφη με μεγάλες τιμές στον ναό των Αγίων Αποστόλων. Μετά το θάνατό του ανακηρύχθηκε Άγιος της Ορθόδοξης Εκκλησίας και η μνήμη του γιορτάζεται στις 14 Ιουνίου.

## Παραπομπές


## Πηγές
* 
* «Νεώτερον Εγκυκλοπαιδικόν Λεξικόν Ηλίου» τόμ. 13ος, σελ. 172
* 

Μεθόδιος Α
Μεθόδιος
Κατηγορία:Εικονομαχία
Κατηγορία:Βυζαντινοί του 9ου αιώνα
Κατηγορία:Επίσκοποι του 9ου αιώνα
Μεθοδιος
Λόνι Σάντερς

Η **Λόνι Σάντερς** (*Loni Sanders*, 12 Ιανουαρίου 1958) είναι Αμερικανίδα πορνοστάρ. Ο πατέρας της είναι Αμερικανός ενώ η μητέρα της Ιαπωνίδα και εκεί οφείλεται η εξωτική εμφάνιση της.

## Σταδιοδρομία
Ξεκίνησε την καριέρα της σαν φωτομοντέλο και εμφανίστηκε σε πολλά ανδρικά περιοδικά όπως τα *Genesis*, *Swank* και *Gallery*. Οι περισσότεροι την θυμούνται με το ψευδώνυμο *Haiku*, από την φωτογράφιση της για το περιοδικό Πέντχαουζ τον Απρίλιο του 1980. Την ίδια χρονία γνώρισε τον πορνοστάρ (και μέλοντικό σύζυγο της) Michael Ranger και ξεκίνησε να συμμετέχει σε πορνογραφικές ταινίες. Με το μικροκαμωμένο κορμί της (ύψος 1,60 μ.), την εξωτική ομορφία της και τις παθιασμένες ερμηνείες της γρήγορα ξεχώρισε. Μερικές από τις πιο σημαντικές της ταινίες ήταν τα φιλμ *Kiss and Tell* (1980), *Sexboat* (1980), *From 8 to 4* (1981), *Summer of '72* (1982) και *Beauty* (1982).

Υπήρξε μια από τις σπάνιες εκείνες περιπτώσεις πορνοστάρ που διέθεταν και αξιόλογες υποκριτικές ικανότητες. Η όποια φήμη της, αν και συμμετείχε σε λίγες συγκριτικά ταινίες, οφείλεται στο οτι οι ταινίες που έπαιξε ήταν ακριβές και καλλιεχνικά άρτιες παραγωγές που σήμερα θεωρούνται κλασσικές του είδους.

Το 1985 εγκατέλειψε τη θέση της μπροστά από τις κάμερες για να γίνει διευθύντρια παραγωγής για την εταιρεία Vivid, εντούτοις έκανε κάποιες μικρές εμφανίσεις σε ταινίες της Τζίντζερ Λιν. Έκτοτε δεν έχει απασχολήσει τη δημοσιότητα. Η Λόνι σήμερα ζεί στο Λος Άντζελες ένω έχει περιληφθεί στη λίστα με τις πιο σημαντικές προσωπικότητες της βιομηχανίας του πορνό (AVN Hall of Fame).

## Επιλεγμένη Φιλμογραφία
* *Blue Confessions* (1984) 
* *Nightlife* (1983) 
* *Sensuous Moments* (1983) 
* *Blonde Goddess* (1982)
* *A Brief Affair* (1982) 
* *Summer of '72* (1982) 
* *8 to 4* (1981)
* *Beauty* (1981)
* *Never So Deep* (1981)
* *Nightdreams* (1981) 
* *Same Time Every Year* (1981)
* *Sex Boat* (1981) (με το όνομα Terry Galko)
* *Sound of Love* (1981) 
* *Dream Lover* (1980) 
* *Kiss and Tell* (1980) 

## Παραπομπές


## Εξωτερικοί σύνδεσμοι
* Memories of Loni Sanders (Ιστοσελίδα θαυμαστών)
* H Λόνι στην IAFD

Κατηγορία:Αμερικανίδες ηθοποιοί πορνογραφικών ταινιών
Νέντερλαντς

Η λέξη **Νέντερλαντς** (*Nederlands*) προέρχεται από τα ολλανδικά και η ουσιαστική σημασία της είναι «Κάτω χώρες».

Αυτή η λέξη μπορεί να αναφέρεται στα εξής:

* Στην ολλανδική γλώσσα
* Στις Κάτω Χώρες, κράτος της κεντρικής Ευρώπης που αναφέρεται και ως Ολλανδία
* Στους τρεις κρατικούς τηλεοπτικούς σταθμούς των Κάτω Χωρών 
* Σε ένα βουνό των Ηνωμένων Πολιτειών στο Κολοράντο με την ομώνυμη ονομασία
* Σε μία πόλη 17.422 κατοίκων, η οποία βρίσκεται στο Τέξας των ΗΠΑ.

Επίσης μπορεί να αναφέρεται σε πολλούς οργανισμούς, θεσμοθετημένα στάνταρ, βιβλία (υπήρξε ακόμη και όχημα με την ονομασία αυτή) τα οποία έχουν άμεση σχέση με την γεωγραφική τοποθεσία των Κάτω Χωρών, καθώς και την ευρύτερη κουλτούρα της περιοχής αυτής.
Πλάτος κύματος

250px|right|thumb|Γραφική παράσταση κύματος όπου σημειώνεται το πλάτος του (Ao)
Ως **Πλάτος κύματος** χαρακτηρίζεται η καθ΄ ύψος μέγιστη μετατόπιση ενός σημείου, από το σημείο ισορροπίας του κατά τη διέλευση ενός κύματος. Για παράδειγμα οι ισχυροί άνεμοι δημιουργούν υψηλό κυματισμό είτε στις θάλασσες είτε στις λίμνες. Πλάτος του θαλάσσιου κύματος ονομάζεται το ύψος του όρους ή της κορυφής ή και το βάθος της κοιλίας του (κύματος), μετρούμενα πάντα από την κανονική στάθμη ή μέση κανονική στάθμη.

Συνεπώς όσο μεγαλύτερο πλάτος παρουσιάζει ένα κύμα τόσο μεγαλύτερη ενέργεια μεταφέρει. 
Τα ηχητικά κύματα μεγάλου πλάτους ακούγονται πιo δυνατά από εκείνα με μικρό πλάτος. Αν θεωρηθεί πως ο όρος μετατόπιση σημαίνει απομάκρυνση ενός σημείου του χώρου από την θέση του, ή από την θέση ισορροπίας του, τότε το πλάτος κύματος αποτελεί τη μέγιστη τιμή της μετατόπισης.

## Σχετικές έννοιες
Παρόμοιες έννοιες με το πλάτος κύματος είναι και το πλάτος ταλάντωσης ή το πλάτος ηλεκτρικού σήματος. Τα μεγέθη αυτά έχουν παρόμοιες γραφικές παραστάσεις με τα κύματα στις οποίες το πλάτος σημειώνεται με τον ίδιο τρόπο.

### Πλάτος ταλάντωσης
Πλάτος ταλάντωσης ονομάζεται η μέγιστη απομάκρυνση του σώματος που ταλαντώνεται από το σημείο ισορροπίας του. Εξ αυτού καθίσταται αντιληπτό ότι το πλάτος ταλάντωσης αποτελεί το ήμισυ του μήκους μιας πλήρους διαδρομής μιας ταλάντωσης. Στην περίπτωση ενός ελατηρίου σταθεράς D το οποίο εκτρέπεται από την θέση ισορροπίας του με την επίδραση δύναμης F η μέγιστη απομάκρυνση του θα ισούται με A= F/D. Η απομάκρυνση αυτή αντιστοιχεί στο πλάτος ταλάντωσης του ελατηρίου. Στις περιπτώσεις φθίνουσας ταλάντωσης το πλάτος της ταλάντωσης συνεχώς ελαττώνεται με την πάροδο του χρόνου. Στη περίπτωση αυτή λόγω απώλειας ενέργειας το πλάτος κύματος χαρακτηρίζεται **αποσβεννύμενο πλάτος**. 

### Πλάτος ηλεκτρικού σήματος
250px|right|thumb|Διάγραμμα όπου σημειώνονται οι διάφορες εκφράσεις του πλάτους<br />1. Πλάτος κορυφής<br /> 2. Πλάτος από κορυφή σε κορυφή<br />3. Ενεργός τιμή του σήματος<br />4. Η περίοδος του σήματος
Το πλάτος ηλεκτρικού σήματος μπορεί να αναφέρεται σε πλάτος τάσης ή πλάτος έντασης. Συνήθως χρησιμοποιείται η έννοια του πλάτους τάσης που και εκφράζει την μέγιστη τιμή που λαμβάνει αυτό το μέγεθος. Στην περίπτωση περιοδικών σημάτων υπάρχουν δύο  τρόποι για να εκφραστεί το πλάτος τάσης. Ο πρώτος είναι η τάση κορυφής  και αντιστοιχεί στην μέγιστη θετική τιμή του σήματος. Συμβολίζεται με Vo. Ο δεύτερος τρόπος είναι η τάση από κορυφή σε κορυφή (V peak to peak, Vp-p). Αντιστοιχεί στην διαφορά της μέγιστης θετικής τιμής από την ελάχιστη αρνητική και συμβολίζεται με Vp-p. Με το πλάτος της τάσης ενός σήματος είναι συνδεδεμένη η  ενεργός τιμή του (Vrms). Η ενεργός τιμή σχετίζεται με την ηλεκτρική ενέργεια που μπορεί να αποδώσει το σήμα. Στην περίπτωση των ημιτονικών σημάτων ισούται με:
: V_{rms}=V_o/\sqrt{2}

## Παραπομπές


## Εξωτερικοί σύνδεσμοι
*Πλάτος ακουστικών κυμάτων, εγκυκλοπαίδεια Britannica 

Κατηγορία:Κυματική